আইসিসি ট্রফি আদৌ বাংলাদেশে এসেছে কি না, আসলে সেটা কোথায়—এসব প্রশ্নের সন্তোষজনক উত্তর নেই বিসিবির কারও কাছেই। অনেকের মনে সংশয়, ইতিহাসের সাক্ষী এই ট্রফি হয়তো ঢুকে গেছে কারও ‘ব্যক্তিগত সংগ্রহে’র তালিকায়। যেখানেই থাকুক, আইসিসি ট্রফি নিয়ে ধূম্রজাল আবারও চোখে আঙুল দিয়ে দেখিয়ে দিল, ইতিহাস সংরক্ষণে কতটা উদাসীন বিসিবি। ট্রফি সংরক্ষণের কোনো উদ্যোগ এখনো নেই। আশঙ্কা জাগে, এলোমেলোভাবে ছড়িয়ে-ছিটিয়ে থাকা অন্য ট্রফিগুলোর রাশিচক্রেও হয়তো ‘গুম’ হয়ে যাওয়ার পরিণতিই লেখা আছে।